Man aangekeer ná plaasaanval by Addo | Netwerk24
Man aangekeer ná plaasaanval by Addo
Deur Cara-Lee Dorfling 06 Desember 2018 15:34
Enkele ure nadat 'n bejaarde boer en sy suster op 'n plaas by Addo in die Oos-Kaap aangerand en beroof is, het die polisie die eerste verdagte aangekeer.
Lennox Wells. Foto: Facebook
'n 26-jarige man is Donderdag omstreeks 06:30 vir die aanval op Lennox Wells (86) se plaas aangekeer, sê sers. Majola Nkohli, polisiewoordvoerder.
Vroeër is berig Wells is in die vroeë oggendure van Donderdag deur gewapende mans in sy kamer wakker gemaak. Sy 88-jarige suster is ook in haar kamer wakker gemaak en toe vasgebind.
Volgens die polisie is Wells deur die drie mans met die vuis geslaan, voordat hy die kluis se sleutel aan hulle gegee het.
Die mans het met 'n haelgeweer, 'n .303-geweer en twee televisiestelle gevlug.
Die polisie het spoedig leidrade opgevolg en een van die vermeende aanvallers by sy huis in die Nomathamsanqa-gebied in Addo vasgetrek. Nkohli wou nie sê hoe die verdagte met die aanval verbind word nie.
Hy sê die verdagte is ook met 'n ongelisensieerde 9 mm-pistool en patrone in sy besit betrap. Dit sal ondersoek word of dié pistool gesteel is.
Die man sal binnekort op aanklagte van huisroof en die besit van 'n ongelisensieerde vuurwapen en patrone in die hof verskyn.